**ΟΔΗΓΙΕΣ ΓΙΑ ΤΗ ΣΥΓΓΡΑΦΗ ΕΡΓΑΣΙΑΣ ΣΤΟ ΜΑΘΗΜΑ**

**ΟΙΚΟΝΟΜΙΚΑ ΤΗΣ ΤΕΧΝΟΛΟΓΙΑΣ**

Οι εργασίες που δηλώθηκαν στους διδάσκοντες θα πρέπει να έχουν παραδοθεί το αργότερο έως την ημέρα της γραπτής εξέτασης του μαθήματος. Επίσης, προβλέπεται προφορική παρουσίαση των εργασιών την ημέρα και ώρα που θα καθοριστεί κατόπιν συνεννόησης με τους φοιτητές.

**Ενδεικτική δομή εργασίας**

Μια ενδεικτική δομή εργασίας είναι η εξής:

- **Τίτλος** και **Συγγραφέας** καθώς και ημερομηνία σύνταξης (μήνας - έτος)

- **Περιεχόμενα**

Πίνακας με τα περιεχόμενα της εργασίας που αναφέρει τους τίτλους των κεφαλαίων και υποκεφαλαίων μαζί με τις αντίστοιχες σελίδες.

- **Λίστα Πινάκων**

Κατάλογος που αναφέρει τους πίνακες της εργασίας μαζί με τις αντίστοιχες σελίδες.

- **Λίστα Σχημάτων**

Κατάλογος που αναφέρει τα σχήματα της εργασίας μαζί με τις αντίστοιχες σελίδες.

- **Γλωσσάριο**

Επεξήγηση των συντομογραφιών, συμβόλων και τεχνικών όρων που αναφέρονται στην εργασία (π.χ. ETΠ = Επιστημονικά και Τεχνολογικά Πάρκα).

- **Κεφάλαιο 1: Εισαγωγή**

Στην εισαγωγή αναφέρεται η περιγραφή του θέματος που μελετάτε, και ο τρόπος με τον οποίο η εργασία αυτή είναι δομημένη. Να είστε περιεκτικοί.

- **Κεφάλαιο 2: Ενδιαφέρον του θέματος - Προβληματική**

Σκοπός του δευτέρου κεφαλαίου είναι να αναδείξετε το ενδιαφέρον του θέματος. Θα πρέπει να απαντάτε σε ερωτήματα του τύπου: «αν και γιατί το θέμα που εξετάζω είναι επίκαιρο», «το θέμα που εξετάζω έχει την πηγή του σε κάποια επιστημονική αντιπαράθεση;», «το θέμα που εξετάζω αναδεικνύει κάποια νέα πεδία και ερωτήματα έρευνας, εγείρει κάποια νέα θέματα πολιτικής;», «το θέμα που εξετάζω απαντά σε κάποιο ζήτημα που απασχολεί τη διεθνή βιβλιογραφία;».

Σημείωση: Μπορεί τα κεφάλαια ή ενότητες 1 και 2 να είναι ενιαία.

- **Κεφάλαιο 3: Βιβλιογραφική Ανασκόπηση**

Το κεφάλαιο αυτό περιλαμβάνει ανασκόπηση της βιβλιογραφίας που αφορά το θέμα της εργασίας σας. Π.χ. θέμα για τις ερευνητικές συνεργασίες: ορισμοί, πότε ξεκίνησε η ενασχόληση με το συγκεκριμένο θέμα, ποιες ήταν οι βασικές θεωρητικές προσεγγίσεις, άλλες εμπειρικές έρευνες που έχουν ασχοληθεί με το θέμα και ποια τα συμπεράσματα. Επίσης μπορεί να περιλαμβάνει κριτική που έχει ασκηθεί επί του θέματος.

- **Κεφάλαιο 4: Ανάπτυξη του θέματος**

Στο κεφάλαιο αυτό αναπτύσσετε τη δική σας συνεισφορά που αφορά στο θέμα που έχετε επιλέξει και το οποίο εντάσσεται στη συζήτηση που έχετε παρουσιάσει στο προηγούμενο κεφάλαιο. Π.χ. Μελέτη περίπτωσης μιας συγκεκριμένης ερευνητικής συνεργασίας και τι αναδεικνύει ή μελέτη των ερευνητικών συνεργασιών μεταξύ επιχειρήσεων και Πανεπιστημίων στην Ελλάδα. Επίσης, παρουσιάζετε τα αποτελέσματα της έρευνάς σας εφόσον για παράδειγμα έχετε κάνει κάποια επεξεργασία στοιχείων.

- **Κεφάλαιο 5: Συμπεράσματα και Προτάσεις**

Στο κεφάλαιο αυτό παρουσιάζετε τα συμπεράσματά σας τα οποία συνδέετε και με τη θεωρητική συζήτηση που υπάρχει στη βιβλιογραφία επί του θέματος ή με άλλες εμπειρικές έρευνες που έχουν ασχοληθεί με το θέμα. Επίσης, συζητάτε αν υπάρχουν κάποια θέματα πολιτικής που προκύπτουν από την ανάλυσή σας. Μπορείτε επίσης να παραθέσετε και προτάσεις για α) μελλοντική έρευνα. β) για σύνδεση του θέματος με άλλα θέματα (πρακτικά ή θεωρητικά), γ) για επίλυση προβλημάτων που έχετε εντοπίσει από την ανάλυσή σας.

Σημείωση: Οι τίτλοι των κεφαλαίων / ενοτήτων μπορεί να είναι διαφορετικοί. Εδώ απλώς αντιπροσωπεύουν το περιεχόμενο.

- **Βιβλιογραφία - αναφορές**

Κατάλογος με τη βιβλιογραφία και τις αναφορές που χρησιμοποιήθηκαν προκειμένου να εκπονηθεί αυτή η εργασία. Όλη η βιβλιογραφία που αναφέρετε θα πρέπει να υπάρχει και μέσα στο κυρίως κείμενο της εργασίας (επεξήγηση στη συνέχεια).

- **Παράρτημα**

Περιέχει πληροφορίες χρήσιμες, αλλά όχι απαραίτητες, στην κατανόηση της εργασίας. Συνήθως, περιλαμβάνει μακροσκελείς πίνακες, σχήματα, κ.ά. Τα παραρτήματα (σε περίπτωση που είναι πάνω από ένα) θα πρέπει να είναι αριθμημένα και να γίνεται σαφής αναφορά τους μέσα στο κείμενο (π.χ. Παράρτημα 1, Παράρτημα 2, κ.λ.π.).

**Βιβλιογραφικές αναφορές**

ΜΕΣΑ ΣΤΟ ΚΕΙΜΕΝΟ

‘Σύμφωνα με τον Freeman (1987) …’

‘Ως απορροφητική ικανότητα ορίζεται η ικανότητα ενός οργανισμού να αναγνωρίζει την αξία νέας εξωτερικής πληροφορίας, να την αφομοιώνει και να την αξιοποιεί για εμπορικούς σκοπούς (Cohen, Levinthal, 1990: 128)’.

‘Οι εμπειρικές μελέτες που άρχισαν τότε να δημοσιεύονται (Hagedoorn και Schakenraad, 1990, Hagedoorn, 1996, 2001, Sakakibara, 1997a,b, Vonortas, 1997, Hagedoorn et. al., 2000, Caloghirou et al., 2004), κατέδειξαν την εντεινόμενη αύξηση των τεχνολογικών ή ερευνητικών συνεργασιών ….’

Σημείωση: Ο αριθμός της σελίδας αναφέρεται όταν η αναφορά αποτελεί ακριβές απόσπασμα από τη συγκεκριμένη αναφορά.

ΛΙΣΤΑ ΒΙΒΛΙΟΓΡΑΦΙΚΩΝ ΑΝΑΦΟΡΩΝ (στο τέλος της εργασίας)

*Για ένα βιβλίο*

-με ένα συγγραφέα

Abramovitz M., 1989, “Thinking about Growth”, Cambridge University Press.

-με δύο ή περισσότερους συγγραφείς

Baumol W., S. A. Batey Blackman, E. Wolff, 1989, “Productivity and American Leadership. The Long View”, Cambridge MA and London, MIT Press.

*Κεφάλαιο βιβλίου ή μέρος ενός βιβλίου στο οποίο έχουν συμβάλλει πολλοί συγγραφείς*

Barker K., H. Cameron, 2004, “European Union science and technology policy, RJV collaboration and competition policy”, in Caloghirou Y., N. Vonortas, S. Ioannides European Collaboration in Research and Development. Business Strategy and Public Policy, Edward Elgar: 154-185.

*Για ένα άρθρο*

-Άρθρο σε περιοδικό

Arrow K., 1962, “The Economic Implications of Learning by Doing”, Review of Economic Studies, vol. XXIX, pp. 155-173.

Cohen W., D. Levinthal, 1990, “Absorptive capacity. A new perspective on Learning and Innovation”, Administrative Science Quarterly, 35, pp. 128-152.

-Δημοσίευση σε συνέδριο

Schmidt T., 2005, “What Determines Absorptive Capacity”, DRUID Conference 2005.

*Για ηλεκτρονικές πηγές*

Kuopamäcki, P., 2003, ‘Jokes about economists and economics’ available at http://netec.mcc.ac.uk/JokEC (accessed 12 December 2008).